หุ้นจองจีนกลับคืนยุคทองพลวัต 2016

หากยังไม่หลงลืมกัน ตอนที่เกิดฟองสบู่ตลาดหุ้นจีน ดัชนีตลาดหุ้นเซี่ยงไฮ้พุ่งขึ้นรุนแรงจากเดือนพฤศจิกายน 2557 ที่ระดับ 2,000 จุด ถึงจุดสูงสุดที่ระดับ 5,000 จุดกลางเดือนพฤษภาคม 2558 มีการอนุมัติให้หุ้นเข้าระดมทุนใหม่ในตลาดหุ้นจีนมากถึงวันละเฉลี่ย2รายการเลยทีเดียว
8 ส.ค. 2559

วิษณุ โชลิตกุล
 
หากยังไม่หลงลืมกัน ตอนที่เกิดฟองสบู่ตลาดหุ้นจีน ดัชนีตลาดหุ้นเซี่ยงไฮ้พุ่งขึ้นรุนแรงจากเดือนพฤศจิกายน 2557 ที่ระดับ 2,000 จุด  ถึงจุดสูงสุดที่ระดับ 5,000 จุดกลางเดือนพฤษภาคม 2558  มีการอนุมัติให้หุ้นเข้าระดมทุนใหม่ในตลาดหุ้นจีนมากถึงวันละเฉลี่ย2รายการเลยทีเดียว
ที่น่าสนใจคือ ส่วนใหญ่ของหุ้นเข้าเทรดใหม่หรือ IPOs ในช่วงเวลานั้น ประสบความสำเร็จดีเกือบทุกรายการ
ยุคทองดังกล่าวสิ้นสุดลงอย่างรวดเร็วเมื่อฟองสบู่แตกในปลายเดือนพฤษภาคม2558 จนกระทั่งทางการจีนต้องพร่าผลาญทุนสำรองเงินตราระหว่างประเทศหลายแสนล้านดอลลาร์เพื่อกอบกู้ความเชื่อมั่นกลับคืนมา 
ผลพวงของฟองสบู่แตกครั้งนั้น หมายถึงตลาดหุ้นออกใหม่หรือ IPOs หมดยุคทองลงไปชั่วขณะ 
ปีนี้ แม้ว่าดัชนีตลาดหุ้นเซี่ยงไฮ้จะยังคงผันผวนมีกรอบการเคลื่อนไหวค่อนข้างแคบระหว่าง 2,800-3,100 จุด และมีผลตอบแทนการลงทุนที่ระดับติดลบ 16% เมื่อเทียบกับดัชนีปลายปี 2558 แต่ข้อมูลที่น่าสนใจคือ ตลาดหุ้น IPOs กลับมาเฟื่องฟูอย่างเงียบเชียบอีกครั้งอย่างสมเหตุสมผล
จำนวนหุ้น IPOs ในช่วง 5 เดือนแรกของตลาดหุ้นเซี่ยงไฮ้ปีนี้ 62 รายการ (จากจำนวนทั้งหมดที่ได้รับอนุมัติให้ระดมทุนได้ 78 บริษัท) ประสบความสำเร็จขายได้ทั้งหมด คิดเป็นมูลค่าระดมทุนรวม 88 ล้านดอลลาร์ (ต่ำสุดนับตั้งแต่ปี 2548) และส่วนใหญ่เมื่อเข้าเทรดวันแรก มีราคาเหนือจองในระดับที่น่าพึงพอใจ แทบจะไม่มีหุ้นรายใดหลุดจองเลย
 ที่น่าสนใจมากกว่านั้น. ส่วนใหญ่ที่เข้าเทรดใหม่ มีราคาเพิ่มขึ้นโดยเฉลี่ย 420% จากผลประกอบการที่ดี เข้าสูตร let profit run อย่างแท้จริง เรียกว่าแม้จะมีมูลค่าต่ำ แต่คุณภาพคับแก้วอย่างแท้จริง
ความเชื่อมั่นว่าตลาดหุ้นไม่ใช่แหล่งการพนันเริ่มกลับมาอีกครั้ง 
ด้วยความเชื่อมั่นในความสำเร็จดังกล่าว ทำให้ยามนี้ มีคนเสนอตัวเข้าระดมทุนในตลาดหุ้นเซี่ยงไฮ้รอเข้าคิวอนุมัติจาก ก.ล.ต.จีน มากถึงกว่า 800 บริษัท ชนิดที่ทำให้เจ้าหน้าที่รับมือกันสาหัสสากรรจ์เลยทีเดียว เพราะไม่อยากให้ปัญหาอุปทานมากกว่าอุปสงค์หวนย้อนคืนมาอีก แบบต้นปี 2558 ที่มีหุ้นบริษัทได้รับอนุมัติมากถึง219 หลักทรัพย์ (ไม่นับหลักทรัพย์อื่นๆ) 
ครึ่งหลังของปีนี้ มีหุ้นของบริษัทจดทะเบียนใหม่ที่โดดเด่นหลายรายการประกอบด้วย หุ้น Bank of Jiangsu Co. ที่ระดมทุนมากถึง 1.1 พันล้านดอลลาร์สหรัฐ หุ้น China Film Co. ที่ต้องการระดมทุน628 ล้านดอลลาร์สหรัฐรวมอยู่ด้วย
หุ้นขนาดใหญ่ทั้งสองนี้ จะเป็นตัวดัชนีบ่งชี้ว่าตลาด IPOs จีน กลับมาแข็งแกร่งจริงจังหรือไม่
ความน่าสนใจของตลาด IPOs จีนระลอกใหม่ ท่ามกลางความลังเลใจของกองทุนเก็งกำไรข้ามชาติที่ยังกังวลต่อภาวะความแปรปรวนในช่วงปรับดุลยภาพของเศรษฐกิจ และมาตรการเข้มงวดในเรื่องทุนไหลเข้าออกของทางการจีนที่ซับซ้อนอย่างมาก แต่คำอธิบายที่สมเหตุสมผลมากที่สุดในยามนี้ว่า ค่าพี/อีของตลาดเซี่ยงไฮ้ยังถูกมากแค่ 12 เท่า (เทียบกับ 23.5 เท่าของตลาดไทยและ 25 เท่าของตลาดแนสแด็ก) ก็ยังเป็นเสน่ห์ที่ดึงดูดไม่น้อย